作者:崔璐
標題:覽皮先輩盛制，因作十韻以寄，用伸款仰
內容:河嶽挺靈異，星辰精氣殊。在人為英傑，與國作禎符。襄陽得奇士，俊邁真龍駒。勇果魯仲由，文賦蜀相如。渾浩江海廣，葩華桃李敷。小言入無間，大言塞空虛。幾人遊赤水，夫子得玄珠。鬼神爭奧秘，天地惜洪爐。既有曾參行，仍兼君子儒。吾知上帝意，將使居黃樞。好保千金體，須為萬姓謨。